दिसंबर में एफडीआई 30.6% बढ़कर 2 अरब डॉलर  
दो महीने के गिरावट के रुख के बाद भारत में एफडीआई में दिसंबर में तेजी दर्ज की गई और इस दौरान यह 30.69% बढ़कर 2 अरब डॉलर रहा।
दो महीने गिरावट के रुख के बाद भारत में प्रत्यक्ष विदेशी निवेश (एफडीआई) में दिसंबर, 2010 में तेजी दर्ज की गई और इस दौरान एफडीआई 30.69 प्रतिशत बढ़कर 2 अरब डॉलर (करीब 9,000 करोड़ रुपये) रहा। दिसंबर, 2009 में देश में 1.54 अरब डॉलर (करीब 7,185 करोड़ रुपये) प्रत्यक्ष विदेशी निवेश आया था।  हालांकि, चालू वित्तवर्ष के प्रथम नौ महीनों में (अप्रैल-दिसंबर) एफडीआई 23.14 प्रतिशत घटकर 16.03 अरब डॉलर पर आ गया, जो इससे पूर्व वित्तवर्ष की इसी अवधि में 20.92 अरब डॉलर था।  एक सूत्र ने बताया कि विदेश निवेश में गिरावट के रुख को देखते हुए रिजर्व बैंक इसके कारणों का पता लगाने के लिए एक समिति गठित करने पर विचार कर रहा है, जो एफडीआई को प्रोत्साहन देने के उपाय सुझाएगा। अर्थशास्त्रियों के मुताबिक, प्रमुख देशों विशेषकर यूरोप में अर्थव्यवस्था में सुधार की नाजुक गति को देखते हुए निवेशक सतर्कता बरत रहे हैं।  क्रिसिल के प्रधान अर्थशास्त्री डीके जोशी ने कहा, वैश्विक अर्थव्यवस्था में सुधार पूरी तरह से पटरी पर नहीं है। मौजूदा रुख को देखते हुए लगता है कि 2010-11 में भारत में एफडीआई इससे पिछले साल के मुकाबले कम रहेगा।